b'\n_START_ARTICLE_\nReligia \xc3\xaen Letonia\n_START_PARAGRAPH_\nPrincipala religie practicat\xc4\x83 \xc3\xaen mod tradi\xc8\x9bional \xc3\xaen Letonia este cre\xc8\x99tinismul. Luteranismul este principala confesiune cre\xc8\x99tin\xc4\x83 din r\xc3\xa2ndul etnicilor letoni datorit\xc4\x83 leg\xc4\x83turilor istorice str\xc3\xa2nse\xc2\xa0cu \xc8\x9b\xc4\x83rile nordice \xc8\x99i cu nordul Germaniei, \xc3\xaen timp ce romano-catolicismul este mai r\xc4\x83sp\xc3\xa2ndit \xc3\xaen estul Letoniei (Latgale) datorit\xc4\x83 influen\xc8\x9bei poloneze. Biserica Ortodox\xc4\x83 Leton\xc4\x83 este cea de-a treia denomina\xc8\x9biune cre\xc8\x99tin\xc4\x83 din Letonia ca num\xc4\x83r de aderen\xc8\x9bi, ace\xc8\x99tia provenind\xc2\xa0\xc3\xaen special din r\xc3\xa2ndul minorit\xc4\x83\xc8\x9bii vorbitoare de limba rus\xc4\x83.\n_START_SECTION_\nIstoric\n_START_PARAGRAPH_\nLetonia a fost una dintre ultimele regiuni din Europa ce au fost cre\xc8\x99tinate. Locuitorii regiunii, ce formeaz\xc4\x83 ast\xc4\x83zi statul Letonia, au\xc2\xa0practicat ini\xc8\x9bial p\xc4\x83g\xc3\xa2nismul finic \xc8\x99i mitologia baltic\xc4\x83, dar aceast\xc4\x83 practic\xc4\x83 s-a diminuat gradual\xc2\xa0de-a lungul secolelor. \xc3\x8en secolele al XII-lea \xc8\x99i al XIII-lea Letonia a c\xc4\x83zut pentru prima dat\xc4\x83 sub influen\xc8\x9ba Bisericii Romano-Catolice, ca urmare a faptului c\xc4\x83 regii cre\xc8\x99tini din Danemarca, Suedia \xc8\x99i Livonia nord-german\xc4\x83, ca \xc8\x99i cavalerii teutoni, s-au luptat pentru st\xc4\x83p\xc3\xa2nirea regiunii \xc3\xaen r\xc4\x83zboaiele ce au devenit cunoscute mai t\xc3\xa2rziu sub numele de Cruciadele Nordice._NEWLINE_Por\xc8\x9biuni din estul Letoniei (\xc3\xaen special principatele Koknese \xc8\x99i Jersika) au intrat \xc3\xaen scurt timp sub influen\xc8\x9ba conduc\xc4\x83torilor vikingi din dinastia Rurik, care adoptaser\xc4\x83 cre\xc8\x99tinismul ortodox \xc3\xaenc\xc4\x83 din secolul al XII-lea. Dup\xc4\x83 ce Letonia a\xc2\xa0c\xc4\x83zut sub domina\xc8\x9bia\xc2\xa0Ordinului Livonian \xc3\xaen secolul al XIII-lea, influen\xc8\x9ba Bisericii Ortodoxe s-a estompat p\xc3\xa2n\xc4\x83 \xc3\xaen\xc2\xa0secolul al XIX-lea._NEWLINE_\xc3\x8en ciuda cre\xc8\x99tin\xc4\x83rii, popula\xc8\x9bia autohton\xc4\x83 din mediul rural \xc8\x99i-a men\xc8\x9binut credin\xc8\x9ba p\xc4\x83g\xc3\xa2n\xc4\x83 timp de mai multe secole, practicile\xc2\xa0p\xc4\x83g\xc3\xa2ne supravie\xc8\x9buind \xc3\xaen Letonia p\xc3\xa2n\xc4\x83 \xc3\xaen secolul al XVII-lea. Ca \xc8\x99i\xc2\xa0restul s\xc4\x83rb\xc4\x83torilor tradi\xc8\x9bionale, Cr\xc4\x83ciunul (Ziemassv\xc4\x93tki) \xc8\x99i Pa\xc8\x99tele (Lieldienas) din Letonia p\xc4\x83streaz\xc4\x83 \xc3\xaenc\xc4\x83 \xc3\xaen mare m\xc4\x83sur\xc4\x83 r\xc4\x83d\xc4\x83cini p\xc4\x83g\xc3\xa2ne._NEWLINE_\xc3\x8en timpul Reformei Protestante \xc3\xaenv\xc4\x83\xc8\x9b\xc4\x83turile luterane din nordul Germaniei \xc8\x99i din\xc2\xa0Scandinavia au schimbat complet peisajul religios din \xc8\x9bar\xc4\x83 \xc8\x99i doar zona Latgale a r\xc4\x83mas catolic\xc4\x83 \xc3\xaen cele din urm\xc4\x83, datorit\xc4\x83 influen\xc8\x9bei polono-lituaniene. Din cauza politicii ateiste de stat din timpul\xc2\xa0perioadei sovietice \xc8\x99i a tendin\xc8\x9bei europene generale\xc2\xa0de secularizare un procent tot mai mare de letoni pretinde c\xc4\x83 nu practic\xc4\x83 nici o religie.'